白居易
戊申岁暮咏怀三首
穷冬月末两三日，半百年过六七时。龙尾趁朝无气力，
牛头参道有心期。荣华外物终须悟，老病傍人岂得知。
犹被妻儿教渐退，莫求致仕且分司。
唯生一女才十二，只欠三年未六旬。婚嫁累轻何怕老，
饥寒心惯不忧贫。紫泥丹笔皆经手，赤绂金章尽到身。
更拟踟蹰觅何事，不归嵩洛作闲人。
七年囚闭作笼禽，但愿开笼便入林。幸得展张今日翅，
不能辜负昔时心。人间祸福愚难料，世上风波老不禁。
万一差池似前事，又应追悔不抽簪。